DA Den Europæiske Unions Tidende CE 84/480

(2004/C 84 E/0557)

SKRIFTLIG FORESPØRGSEL P-2007/03

af Olivier Dupuis (NI) til Kommissionen

(11. juni 2003)

Om: Fortsat tilbageholdelse af Thich Quang Do i Vietnam

Den 75-årige Thich Quang Do, Vietnams Forenede Buddhistiske Kirkes nummer to, tilbageholdes stadig, selv om han skulle have været løsladt søndag den 1. juni i år efter at have afsonet sin samlede straf på 2 års administrativ tilbageholdelse (ref. 3208/QD-UB), som han blev idømt den 31. maj 2001 på grundlag af en »beslutning« fra Ho Chi Minh-Folkekomitéen. Ifølge disse lokale myndigheder var den nye dom en »reaktivering« af den betingede dom på fem års fængsel, som Thich Quang Do var blevet idømt i august 1995 — på trods af, at han blev benådet i september 1998. Som en slags begrundelse for sin »beslutning« erklærede Ho Chi Minh-Folkekomitéen, at det drejede sig om at »forhindre Thich Quang Do i at udføre aktiviteter, der har en dårlig indflydelse på politikken og den offentlige orden«. Denne »reaktivering« af en straf er ikke kun ulovlig og i uoverensstemmelse med FN's internationale konvention om borgerlige og politiske rettigheder, som er ratificeret af Vietnam, men er også et klart brud på vietnamesisk lovgivning, fordi den benådning, Thich Quang Do var blevet tildelt, var republikkens præsidents beslutning, imens »reaktiveringen« af hans straf er resultatet af en simpel beslutning fra myndighederne i Ho Chi Minh, der er truffet, uden at Thich Quang Do har haft mulighed for at forsvare sig ved en domstol. Desuden taler de vietnamesiske myndigheder ifølge det franske nyhedsbureau AFP, der citerer kilder i det vietnamesiske udenrigsministerium, om en eventuel løsladelse den 2. september i år!

Kender Kommissionen til denne triste udvikling i, hvad der for fremtiden vil kunne kaldes »Thich Quang Do-sagen«? Hvilke nye initiativer vil Kommissionen tage for at gøre det klart over for de vietnamesiske myndigheder, at den fortsatte tilbageholdelse af Thich Quang Do er et yderst alvorligt brud på både vietnamesisk lovgivning, internationale konventioner, som Vietnam har tilsluttet sig, og ånd og ord i samarbejdsaftalen mellem Vietnam og EU? Hvilke initiativer vil Kommissionen mere generelt tage for at få de vietnamesiske myndigheder til at ændre deres holdning radikalt og finde tilbage til den dialogens ånd, der prægede det nylige møde mellem patriarken Thich Huyen Quang og den vietnamesiske premierminister Phan Van Khai?

Svar afgivet på Kommissionens vegne af Christopher Patten

(30. juni 2003)

Kommissionen er underrettet om hans højærværdighed Thich Quan Dos fortsatte husarrest.

Kommissionens politik over for Vietnam sigter mod at fremme og støtte fortsatte fremskridt vedrørende menneskerettigheder og demokratisering og at reagere i tilfælde af misbrug, eller såfremt der opstår en forværring i situationen. I snævert samarbejde med medlemsstaterne overvåger Kommissionen udviklingen i landet inden for menneskerettighedsområdet og deltager i samtlige EU-tiltag over for den vietnamesiske regering vedrørende menneskerettighedsspørgsmål, herunder sager, der angår enkeltpersoner.

Kommissionen og medlemsstaterne har gentagne gange opfordret den vietnamesiske regering til at styrke respekten for politisk og religiøs frihed, til at styrke den økonomiske og sociale frihed yderligere og til at skabe de nødvendige juridiske rammer for at fremme udviklingen af et styrket civilsamfund.

Kommissionen vil fremover nøje følge udviklingen inden for menneskerettigheder i Vietnam i samarbejde med medlemsstaternes diplomatiske missioner i landet og træffe de nødvendige foranstaltninger.